書事  其九
作者：趙蕃
朝代：宋

paragraphs: 北風卷湖水，萬里雪欲狂。
乘勢不自止，雲開日垂光。
風伯益振厲，行子立欲殭。
青女探其機，變作明日霜。
湖水凍成坼，層冰傲朝陽。
松柏愁悴死，寧云草蒼蒼。
哀哉羈栖人，破褐無幾長。
塞向亦墐戶，退憐無地藏。
緬思六月中，誓言望清商。
及今玄冬時，懔懔反莫當。
流金與折膠，事乃旦暮常。
安時輔爾躬，毋爲徒自傷。